Han var vågnet tidligt. Allerede klokken syv fredag morgen slog 20-årige Jan Ø. Jørgensen øjnene op, og straks faldt tankerne på den forestående kvartfinale ved EM i badminton i Herning. - Jeg kunne ikke rigtig tænke på andet end kampen, så jeg spillede lidt computerspil og fik noget mad, sagde den unge badmintonspiller, lettet og glædesstrålende efter sin sejr på 21-17, 21-18 over den jævnaldrende og ligeledes useedede Dieter Domke fra Tyskland. Sejren var med til at sikre en perfekt dansk dag med otte semifinalepladser ud af otte mulige. - Resultatet var verdensklasse, sagde Team Aarhus-spilleren om sejren, der sikrer ham mindst bronze ved hans første EM. Spillet var Jan Ø. Jørgensen mindre tilfreds med. - Det var ikke den kønneste kamp, men nu har jeg fået min medalje. Jeg havde en målsætning om at vinde de to første kampe ved EM, det var det realistiske, sagde Jan Ø. Jørgensen, som i ottendedelsfinalen torsdag vendte 11-18 i tredje sæt til sejr mod Dicky Palyama, hollænderen, der sidste år besejrede Peter Gade ved All England. Jan Ø. Jørgensen bliver af mange set som manden, der skal løfte arven efter netop Gade og Kenneth Jonassen, og blandt andet på grund af ambitionerne flyttede den unge nordjyde sidste år til elitecentret i Brøndby for at træne med de bedste. - Jeg skulle lige vænne mig til at bo derovre, så jeg har haft elendige resultater i en periode. Men jeg lærer meget af Gade, Jonassen og Joachim Persson, og jeg er begyndt at se psykologen John Andersen, som har hjulpet mig meget, sagde Jan Ø. Jørgensen efter sejren. I semifinalen møder Jan Ø. Jørgensen topseedede Kenneth Jonassen, som vandt i to sæt over ireren Scott Evans 21-9, 21-14. - Jeg vil gøre det så godt, jeg kan. Jeg er bare glad for, at jeg skal op på medaljeskamlen søndag, men han får ikke en walk over, sagde Jan Ø. Jørgensen.

Referat:
Badmintonspilleren Jan Ø. Jørgensen, der kommer fra Svenstrup, spillede sig i dag i semifinalen ved EM i Herning i herresingle.